stanford-oval/wikipedia huggingface dataset:
อิเล็กทรอนิกส์
สัญญาณรบกวน

สัญญาณรบกวนอิเล็กทรอนิกส์ถูกนิยามว่าเป็นสิ่งรบกวนที่ไม่พึงประสงค์วางทับอยู่บนสัญญาณที่ดี มีผลทำให้เกิดความผิดเพี้ยนของข้อมูล  สัญญาณรบกวนมีผลกับวงจรอิเล็กทรอนิกส์ทั้งหมด อาจถูกสร้างขึ้นจากเหนี่ยวนำของแม่เหล็กไฟฟ้าซึ่งส่วนใหญ่ไม่สามารถกำจัดให้หมดไปได้ หรือถ้าเกิดจากความร้อนก็จะสามารถทำให้ลดลงได้โดยการลดอุณหภูมิในการทำงานของวงจร ประเภทอื่น ๆ ของสัญญาณรบกวนเช่นเสียงปืนซึ่งไม่สามารถลบได้เนื่องจากข้อจำกัดในคุณสมบัติทางกายภาพ
ทฤษฎีอิเล็กทรอนิกส์

วิธีการทางคณิตศาสตร์เป็นส่วนหนึ่งของการศึกษาของอิเล็กทรอนิกส์ ในการที่จะเป็นผู้เชี่ยวชาญในอุตสาหกรรมอิเล็กทรอนิกส์ จำเป็นที่จะต้องเป็นผู้เชี่ยวชาญในวิชาคณิตศาสตร์ของการวิเคราะห์วงจรอีกด้วย
การวิเคราะห์วงจรคือการศึกษาวิธีการของการแก้ระบบเชิงเส้นทั่วไปสำหรับตัวแปรที่ไม่ทราบเช่นแรงดันที่โหนดบางอย่างหรือกระแสผ่านสาขาหนึ่งของเครือข่าย เครื่องมือวิเคราะห์ทั่วไปสำหรับการนี้คือวงจรจำลอง SPICE
นอกจากนี้สิ่งสำคัญที่จะศึกษาและเข้าใจอิเล็กทรอนิกส์คือทฤษฎีแม่เหล็กไฟฟ้า
ห้องปฏิบัติการอิเล็กทรอนิกส์

เนื่องจากธรรมชาติของทฤษฎีเชิงประจักษ์ของอิเล็กทรอนิกส์ การทดลองในห้องปฏิบัติการเป็นส่วนสำคัญของการศึกษาของอิเล็กทรอนิกส์ การทดลองนี้จะใช้ในการพิสูจน์, ตรวจสอบและการบังคับใช้ในทฤษฎีบทเช่นกฎของโอห์ม, กฎของ Kirchhoff ฯลฯ ในอดีต ห้องปฏิบัติการอิเล็กทรอนิกส์จะประกอบไปด้วยอุปกรณ์อิเล็กทรอนิกส์และอุปกรณ์ที่ตั้งอยู่ในพื้นที่จริงทางกายภาพ แต่ในปีที่ผ่านมาแนวโน้มจะใช้ซอฟต์แวร์จำลองเช่น CircuitLogix, Multisim และ PSPICE
คอมพิวเตอร์ช่วยออกแบบ (CAD)

วันนี้วิศวกรอิเล็กทรอนิกส์สามารถออกแบบวงจรโดยการใช้บล็อกที่ถูกสร้างสำเร็จรูปไว้ก่อนแล้ว เช่น แหล่งจ่ายไฟฟ้า, สารกึ่งตัวนำ (เช่นทรานซิสเตอร์) และวงจรรวม โปรแกรมการออกแบบซอฟต์แวร์อัตโนมัติเช่นโปรแกรมจับภาพแผนผังวงจรและโปรแกรมการออกแบบแผ่นวงจรพิมพ์ (PCB) บริษัทยอดนิยมในโลกของโปรแกรมการออกแบบซอฟต์แวร์อัตโนมัติ ได้แก่ NI Multisim, Cadence (ORCAD), EAGLE PCB and Schematic, Mentor (PADS PCB and Logic Schematic), Altium (Protel), LabCentre อิเล็กทรอนิกส์ (Proteus), gEDA, KiCad และอื่น ๆ อีกมากมาย
วิธีการสร้าง

มีวิธีการที่แตกต่างกันในการประกอบชิ้นส่วนอิเล็กทรอนิคส์ในช่วงหลายปีที่ผ่านมา ตัวอย่างเช่นเครื่องใช้ไฟฟ้าในช่วงต้นมักจะใช้การเดินสายไฟแบบจุดต่อจุดของแต่ละชิ้นส่วนบนแผ่นไม้เพื่อสร้างวงจร การสร้างวงจรด้วย cordwood และใช้การพันสายแทนบัดกรีก็เป็นอีกวิธีการหนึ่ง ที่ใช้ทันสมัย​​ที่สุดตอนนี้คือใช้แผงวงจรพิมพ์ที่ทำจากวัสดุเช่น FR4 หรือถูกกว่า (อ่อนแต่ทนทาน),  กระดาษเรซิ่นสังเคราะห์ (SRBP หรือ Paxoline / Paxolin (เครื่องหมายการค้า) และ FR2)   ความกังวลเรื่องสุขภาพและสิ่งแวดล้อมที่เกี่ยวข้องกับการประกอบอุปกรณ์อิเล็กทรอนิกส์ได้รับความสนใจเพิ่มขึ้นในปีที่ผ่านมาโดยเฉพาะอย่างยิ่งสำหรับผลิตภัณฑ์ปลายทางที่สหภาพยุโรปมีข้อจำกัด ของสารอันตราย (RoHS) และของเสียของอุปกรณ์ไฟฟ้าและอิเล็กทรอนิกส์ (WEEE) ซึ่งไปมีผลบังคับใช้ ในกรกฎาคม 2006
ดูเพิ่ม

Atomtronics
วิศวกรรมเสียง
วิศวกรรมการส่งกระจายคลื่น
วิศวกรรมคอมพิวเตอร์
วิศวกรรมอิเล็กทรอนิกส์
เทคโนโลยีอิเล็กทรอนิกส์
อิเล็กทรอนิกส์ทางทะเล
อิเล็กทรอนิกส์กำลัง
หุ่นยนต์
| ด ค กสาขาวิชาสำคัญด้านเทคโนโลยี |
| --- | --- |
วิทยาศาสตร์ประยุกต์:  เทคโนโลยีการสะสมพลังงาน  เทคโนโลยีการเกษตร  เทคโนโลยีคอมพิวเตอร์  เทคโนโลยีนิวเคลียร์  เทคโนโลยีสิ่งแวดล้อม  นาโนเทคโนโลยี  การประมงศาสตร์  ปัญญาประดิษฐ์  พลังงาน  ฟิสิกส์วิศวกรรม  พันธุวิศวกรรม  ไมโครเทคโนโลยี  วัสดุศาสตร์  วิศวกรรมเซรามิก  วิศวกรรมทัศนศาสตร์  สัตวศาสตร์  อิเล็กทรอนิกส์  เครื่องมือวัด 
สารสนเทศ และ การสื่อสาร:  การรู้จำคำพูด  เทคโนโลยีดนตรี  เทคโนโลยีทางสายตา  เทคโนโลยีการสื่อสาร  เรขภาพ 
อุตสาหกรรม:  การก่อสร้าง  การเงินเชิงคอมพิวเตอร์  การทำเหมืองแร่  การประมง  การผลิต  เครื่องกล 
การทหาร:  เทคโนโลยีและอุปกรณ์การทหาร  นาวิกวิศวกรรม  อาวุธปืนและเครื่องกระสุนปืน  ระเบิด 
คหกรรมศาสตร์:  เครื่องใช้ไฟฟ้า  เทคโนโลยีการศึกษา  เทคโนโลยีในบ้าน  เทคโนโลยีอาหาร 
วิศวกรรมศาสตร์:  วิศวกรรมชลประทาน  วิศวกรรมทางหลวง  วิศวกรรมต่อเรือ  วัสดุศาสตร์  วิศวกรรมก่อสร้าง  วิศวกรรมเกษตร  วิศวกรรมการเงิน  วิศวกรรมคอมพิวเตอร์  วิศวกรรมเคมี  วิศวกรรมเครื่องกล  วิศวกรรมโครงสร้าง  วิศวกรรมชีวเคมี  วิศวกรรมชีวเวช  วิศวกรรมชีวะ  วิศวกรรมซอฟต์แวร์  วิศวกรรมเซรามิก  วิศวกรรมนิวเคลียร์  วิศวกรรมเนื้อเยื่อ  วิศวกรรมประมง  วิศวกรรมปิโตรเลียม  วิศวกรรมไฟฟ้า  วิศวกรรมแมคคาทรอนิกส์  วิศวกรรมเหมืองแร่  วิศวกรรมโยธา  วิศวกรรมสำรวจ  วิศวกรรมระบบควบคุม  วิศวกรรมโลหการ  วิศวกรรมสถาปัตย์  วิศวกรรมสารสนเทศ  วิศวกรรมขนถ่ายวัสดุ  วิศวกรรมสิ่งแวดล้อม  วิศวกรรมสิ่งทอ  วิศวกรรมหลังการเก็บเกี่ยวและแปรสภาพ  วิศวกรรมการทำความเย็นและการปรับอากาศ  วิศวกรรมการบินและอวกาศยาน  วิศวกรรมอาหาร  วิศวกรรมอิเล็กทรอนิกส์  วิศวกรรมอุตสาหการ  อติสีตศาสตร์  วิศวกรรมการขนถ่ายวัสดุ  วิศวกรรมอัตโนมัติ  วิศวกรรมการวัดคุม  วิศวกรรมโทรคมนาคม  วิศวกรรมการขนส่ง  วิศวกรรมสื่อประสม 
สุขภาพ และ ความปลอดภัย:  เคมีสารสนเทศศาสตร์  ชีวสารสนเทศศาสตร์  เทคโนโลยีชีวภาพ  วิทยาศาสตร์สุขภาพ  วิศวกรรมความปลอดภัยด้านอัคคีภัย  วิศวกรรมความปลอดภัย  วิศวกรรมชีวการแพทย์  วิศวกรรมสุขาภิบาล 
การขนส่ง:  การขนส่ง  เครื่องยนต์  เทคโนโลยีอวกาศ  วิศวกรรมทางทะเล  วิศวกรรมการบินและอวกาศยาน  อวกาศยาน
มูลนิธิสวัสดิการนักแสดง

| --- | --- |
ก่อตั้ง: 15 มีนาคม พ.ศ. 2545 (22 ปี)
ที่ตั้ง: ศาลาเฉลิมกรุง
ประธานกรรมการมูลนิธิ: สุประวัติ ปัทมสูต
มูลนิธิสวัสดิการนักแสดง (อังกฤษ: Performing Artist Welfare Foundation) ก่อตั้งเมื่อวันที่ 15 มีนาคม พ.ศ. 2545 ในชื่อ มูลนิธิสวัสดิการนักแสดงอาวุโส โดยมีป้าจุ๊ จุรี โอศิริ เป็นประธานกรรมการคนแรก มีวัตถุประสงค์ในช่วงแรกเพื่อให้การสงเคราะห์นักแสดงอาวุโสที่ประสบภาวะยากไร้ ขาดที่พึ่งพา โดยมีที่ทำการมูลนิธิแห่งแรกอยู่ที่อาคารขององค์การสื่อสารมวลชนแห่งประเทศไทย (ปัจจุบันคือบริษัท อสมท จำกัด (มหาชน)) พร้อมด้วยทุนจดทะเบียน 1 ล้าน 1 แสนบาท ก่อนจะย้ายที่ทำการมูลนิธิมาอยู่ที่ศาลาเฉลิมกรุงจนถึงปัจจุบัน
ต่อมาในวันที่ 7 ธันวาคม พ.ศ. 2561 มูลนิธิในยุคที่เศรษฐา ศิระฉายาเป็นประธานกรรมการมูลนิธิได้ทำการเปลี่ยนแปลงชื่อของมูลนิธิมาเป็น มูลนิธิสวัสดิการนักแสดง พร้อมกับออกแบบตราสัญลักษณ์ของมูลนิธิ และเปลี่ยนแปลงวัตถุประสงค์ของมูลนิธิเพื่อเปิดโอกาสให้นักแสดงรุ่นใหม่สามารถเข้ามาเป็นสมาชิกของมูลนิธิได้ โดยในปัจจุบันมีพ่ออี๊ด สุประวัติ ปัทมสูต เป็นประธานกรรมการมูลนิธิ
รายชื่อที่ปรึกษาคณะกรรมการมูลนิธิ

คุณหญิงสุพัตรา มาศดิตถ์                                                     ประธานที่ปรึกษา
นายยุทธนา  มุกดาสนิท                                                      ที่ปรึกษา
นายธัญญา  โพธิ์วิจิตร                                                       ที่ปรึกษา
นางสาวปิยสุดา จันทรสุข                                                     ที่ปรึกษา
นางสายทิพย์  มนตรีกุล ณ อยุธยา                                              ที่ปรึกษา
นายวรายุธ  มิลินทจินดา                                                      ที่ปรึกษา
นายภาณุเดช  วัฒนสุชาติ                                                     ที่ปรึกษา
นายบรรณกรร ชาญนุกูล                                                      ที่ปรึกษา
รายชื่อกรรมการ > กรรมการชุดแรก

| ลำดับที่ | ชื่อ | ตำแหน่ง |
| --- | --- | --- |
| 1 | จุรี โอศิริ | ประธานกรรมการ |
| 2 | ดร. สรจักร เกษมสุวรรณ | กรรมการ |
| 3 | เศรษฐา ศิระฉายา | กรรมการ |
| 4 | ศันสนีย์ วัฒนานุกูล | กรรมการ |
| 5 | วรายุฑ มิลินทจินดา | กรรมการ |
| 6 | ภาณุเดช วัฒนสุชาติ | กรรมการ |
| 7 | ยุทธนา มุกดาสนิท | กรรมการ |
| 8 | นฤมล ล้อมทอง | กรรมการและเหรัญญิก |
| 9 | ปิยสุดา จันทรสุข | กรรมการและเลขานุการ |
รายชื่อกรรมการ > กรรมการชุดปัจจุบัน

| ลำดับที่ | ชื่อ | ตำแหน่ง |
| --- | --- | --- |
| 1 | สุประวัติ ปัทมสูต | ประธานกรรมการ |
| 2 | นคร วีระประวัติ | รองประธาน |
| 3 | ดร. สรจักร เกษมสุวรรณ | รองประธาน |
| 4 | วิชา วรมาลี | กรรมการ |
| 5 | สุทธิพงษ์ วัฒนจัง (ชมพู ฟรุ๊ตตี้) | กรรมการ |
| 6 | ปรียานุช ปานประดับ | กรรมการ |
| 7 | วราพรรณ ทรัพย์ธนะอุดม | กรรมการ |
| 8 | กนกวรรณ  บุรานนท์ | กรรมการ |
| 9 | นันทวัน เมฆใหญ่ สุวรรณปิยะศิริ | กรรมการและเหรัญญิก |
| 10 | นฤมล ล้อมทอง | กรรมการและเลขานุการ |
| 11 | บรรณกรร ชาญนุกูล | กรรมการและเลขาที่ปรึกษา |
แหล่งข้อมูลอื่น

http://www.thaisaf.org เก็บถาวร 2011-10-10 ที่ เวย์แบ็กแมชชีน
เสน่ห์กรุงเทพ

| เสน่ห์กรุงเทพ |
| --- | --- |

กำกับ: บัณฑิต ฤทธิ์ถกล วิศิษฏ์ ศาสนเที่ยง ปรัชญา ปิ่นแก้ว ฤทัยวรรณ วงศ์สิรสวัสดิ์ เป็นเอก รัตนเรือง อาทิตย์ อัสสรัตน์ สันติ แต้พานิช ชูเกียรติ ศักดิ์วีระกุล คงเดช จาตุรันต์รัศมี
อำนวยการสร้าง: ศักดิ์ศิริ จันทรังษี โดย  กรุงเทพมหานคร และสถานีโทรทัศน์ทีวีไทย
นักแสดงนำ: (ดูในเนื้อหา)
ผู้จัดจำหน่าย: สถานีโทรทัศน์ทีวีไทย
วันฉาย: กรกฎาคม พ.ศ. 2553
ความยาว: 15-20 นาที (ในแต่ละตอน)
ภาษา: ไทย อังกฤษ
ข้อมูลจาก IMDb
เสน่ห์กรุงเทพ หรือ สวัสดีบางกอก (อังกฤษ: Charming Bangkok, Sawasdee Bangkok) เป็นภาพยนตร์สั้นสัญชาติไทย ออกฉายในปี พ.ศ. 2553 ทางสถานีโทรทัศน์ทีวีไทย เป็นผลงานการแสดงของหลายนักแสดง และการกำกับของหลายผู้กำกับฯ
ตอน

| 0 | 1 | 2 |
| --- | --- | --- |
| ตอน | นักแสดง | ผู้กำกับ |
| มาหานคร | ศุภกรณ์ กิจสุวรรณ ทราย เจริญปุระ | บัณฑิต ฤทธิ์ถกล |
   สน ชาวนาชาวอ่างทองบังเอิญถูกล็อตเตอรี จึงเดินทางมากรุงเทพฯเป็นครั้งแรก พร้อมกับ ม้าย เมียสาว เพื่อหวังที่จะถ่ายรูปวัดพระแก้ว สนและม้ายได้ไปในหลายที่ของที่มีคนบอกว่า คือ สัญลักษณ์ของกรุงเทพฯที่แท้จริง ในที่สุด เขาก็ต้องตกรถ แต่ในที่สุดเขาและเมียก็ได้พบกับความหมายที่แท้จริงของคำว่า "กรุงเทพฯ"
| ทัศนา | บงกช คงมาลัย แทนไท ประเสริฐกุล | วิศิษฏ์ ศาสนเที่ยง |
   นา สาวตาบอด หารายได้จากการขายล็อตเตอรีอาศัยอยู่ใต้สะพานโทรม ๆ เธอปรารถนาที่จะมองเห็น จนกระทั่งในวันหนึ่งเธอก็ได้พบกับเทวดา ผู้ที่ทำหน้าที่เสมือนดวงตาให้เธอ
| กรุงเทพมหาเสน่ห์ | - | ปรัชญา ปิ่นแก้ว |
   ภาพยนตร์ในเชิงสารคดีถ่ายทอดเรื่องราวของหลากหลายวิถีชีวิตผู้คนในกรุงเทพฯ ด้วยอารมณ์ขันแบบเสียดสี ตลก แต่น่ารัก
| หลงแต่ไม่ลืม | วินัย พันธุรักษ์ อารักษ์ อมรศุภศิริ | ฤทัยวรรณ วงศ์สิรสวัสดิ์ |
   แอ๊ด อดีตนักดนตรีวัยกว่า 60 เดินทางด้วยรถเมล์ เขาได้พบกับนักดนตรีหนุ่มรุ่นหลานบนรถ และหลงทางไปจนถึงเวิ้งนาครเขษม ณ ที่นั่นความทรงจำเดิม ๆ ในวัยหนุ่มจึงกลับมาคืนมาอีกครั้ง
| Silence | พลอย หอวัง นพชัย ชัยนาม | เป็นเอก รัตนเรือง |
   หญิงสาววัยรุ่นแต่งตัวโฉบเฉี่ยวตามสมัย เธอออกเที่ยวกลางคืนอย่างสุดเหวี่ยง แต่เผอิญขากลับรถเกิดเสีย เธอได้พบกับคนบ้าใบ้ท่าทางน่ากลัว เหมือนกับว่าจะมาคุกคามเธอ แต่แล้วเธอก็ได้พบกับความหมายที่แท้จริง
| Bangkok Blues | อนันดา เอเวอร์ริ่งแฮม หลุยส์ สก็อต | อาทิตย์ อัสสรัตน์ |
   เด็กหนุ่มลูกครึ่ง 2 คน เพื่อนกัน คนหนึ่งกำลังหัวเสียเนื่องจากแฟนสาวบอกเลิก จึงชวนอีกคนหนึ่งตามไปง้อ ซึ่งเด็กหนุ่มคนนั้นเป็นคนชอบบันทึกเสียงเหตุการณ์ต่าง ๆ ที่เกิดขึ้น ต่างสถานที่ ต่างเวลากัน
| กรุงเทพที่รัก | - | สันติ แต้พานิช |
   ภาพยนตร์สารคดี บทสัมภาษณ์ของหลากหลายผู้คนในกรุงเทพฯ ตั้งแต่พระสงฆ์จนถึงสาวประเภทสอง
| พี่-น้อง | ธาราทิพย์ ศรีดี | ชูเกียรติ ศักดิ์วีระกุล |
   เอิน เด็กสาววัยมัธยมต้น มีความอิจฉาลึก ๆ ต่อ แอน พี่สาว ซึ่งเป็นนักกีฬายิมนาสติกลีลาสาวสวยของโรงเรียน แอนมีทุกอย่างสมบูรณ์พร้อมไปหมด เอินพยายามจะทำทุกวิถีทางเพื่อหาจุดอ่อนที่จะเป็นความล้มเหลวของพี่สาวตัวเองให้ได้ และเมื่อแอนกำลังจะมีแฟนหนุ่ม เอินจึงพยายามทำลาย แต่แล้วเธอก็ได้พบกว่า แท้จริงแล้วพี่สาวเธอ รวมทั้งพ่อแม่รักเธอยิ่งกว่าอะไรทั้งหมด
| ผีมะขาม | นะโม ทองกำเหนิด | คงเดช จาตุรันต์รัศมี |
   ชายหนุ่มคนหนึ่งได้ซื้อบริการและหลับนอนกับโสเภณี ที่โรงแรมโทรม ๆ เขาและเธอได้พูดคุยกัน พร้อมกับเดินไปด้วยกันจากสนามหลวงจนถึงถนนราชดำเนินในยามค่ำคืน ณ ที่นั่น เธอได้เล่าเรื่องราวของเธอให้เขารู้ ท้ายที่สุดเขาไม่แน่ใจว่า เธอคือ คนหรือผีกันแน่
เบื้องหลังและการออกฉาย

เสน่ห์กรุงเทพ หรือ สวัสดีบางกอก เป็นภาพยนตร์สั้น 9 เรื่อง จาก 9 ผู้กำกับฯ และหลายนักแสดงที่มีชื่อเสียงจำนวนมาก ความยาวตอนละประมาณ 20 นาที จากการอำนวยการสร้างและผลิตโดย กรุงเทพมหานคร และสถานีโทรทัศน์ทีวีไทย
โดยเป็นภาพยนตร์ในแนวอิสระ เชิงสร้างสรรค์ มีจุดประสงค์ที่จะสร้างสรรค์ผลงานมาตรฐานสากลสำหรับผู้ชมทั่วโลก ที่จะช่วยสร้างภาวะสมดุล ในขณะที่การเจริญเติบโตของเมืองใหญ่ระดับมหานครอย่าง กรุงเทพฯนั้น ต้องแลกกับความเจริญทางด้านวัตถุ ซึ่งก่อให้เกิดมลภาวะทางจิตใจ ความเครียด และความท้อแท้ ภาพยนตร์ชุดนี้จึงน่าจะเป็นสื่อฯที่ช่วยสร้างแรงบันดาลใจให้พลเมืองกรุงเทพ ฯ และผู้มาเยือนให้มีความรู้สึกร่วม และผูกพันกับเมืองหลวงแห่งนี้มากขึ้นได้
ออกฉายครั้งแรกในงานเทศกาล บางกอกฟิล์มอินเตอร์เนชั่นแนลเฟสติวัล ครั้งที่ 7 วันที่ 24 – 30 กันยายน 2552  และออกฉายในกลางปี พ.ศ. 2553 ทางสถานีโทรทัศน์ทีวีไทย เวลา 20.25 น. ทุกคืนวันจันทร์ โดยหลังฉายจบ จะมีบทสัมภาษณ์ของทีมงานสร้าง ผู้กำกับฯ และนักแสดงด้วย
และได้เข้าฉายในเทศกาลภาพยนตร์นานาชาติโทรอนโต ที่ประเทศแคนาดา ครั้งที่ 9
แหล่งข้อมูลอื่น

เสน่ห์กรุงเทพ ที่อินเทอร์เน็ตมูวีเดตาเบส
สมเด็จพระสังฆราช (ศรี)

| สมเด็จพระสังฆราช (ศรี) |
| --- | --- |
สมเด็จพระสังฆราช สกลมหาสังฆปริณายก

สมเด็จพระสังฆราช สกลมหาสังฆปริณายก
ดำรงพระยศ: พ.ศ. 2325–2337
สถาปนา: พ.ศ. 2325 วัดพระศรีรัตนศาสดาราม
ก่อนหน้า: สมเด็จพระสังฆราช (ดี) (สมัยกรุงธนบุรี)
ถัดไป: สมเด็จพระสังฆราช (ศุข)
สถิต: วัดระฆังโฆสิตาราม
ศาสนา: พุทธเถรวาท

ประสูติ: 17 มิถุนายน พ.ศ. 2256  กรุงศรีอยุธยา ศรี
สิ้นพระชนม์: 16 สิงหาคม พ.ศ. 2337 (81 พรรษา) วัดระฆังโฆสิตารามวรมหาวิหาร
สมเด็จพระสังฆราช พระนามเดิม ศรี เป็นสมเด็จพระสังฆราชไทยพระองค์ที่ 2 แห่งกรุงธนบุรี และเป็นพระองค์แรกแห่งกรุงรัตนโกสินทร์ เสด็จสถิต ณ วัดระฆังโฆสิตารามวรมหาวิหาร ในรัชสมัยพระบาทสมเด็จพระพุทธยอดฟ้าจุฬาโลกมหาราช ทรงดำรงตำแหน่งเมื่อปี พ.ศ. 2325 สิ้นพระชนม์เมื่อวันที่ 16 สิงหาคม พ.ศ. 2337  ดำรงตำแหน่งอยู่ 12 ปี โดยน่าจะมีพระชันษาถึง 81 ปี
พระประวัติ

พระประวัติในตอนต้นไม่ปรากฏรายละเอียด พบแต่เพียงว่า เดิมเป็นพระอาจารย์ศรีอยู่วัดพนัญเชิงวรวิหาร หลังการเสียกรุงศรีอยุธยาครั้งที่สองในปี พ.ศ. 2310 ได้หนีภัยสงครามไปอยู่ที่เมืองนครศรีธรรมราช  ต่อมาเมื่อปี พ.ศ. 2312 สมเด็จพระเจ้ากรุงธนบุรีเสด็จไปตีเมืองนครศรีธรรมราช ได้อาราธนาพระองค์ให้มาอยู่ที่วัดบางว้าใหญ่ (วัดระฆังโฆสิตารามวรมหาวิหาร) และทรงสถาปนาเป็นสมเด็จพระสังฆราช นับเป็นสมเด็จพระสังฆราชพระองค์ที่ 2 แห่งกรุงธนบุรี
เมื่อพระบาทสมเด็จพระพุทธยอดฟ้าจุฬาโลกมหาราชขึ้นครองราชย์ ณ กรุงรัตนโกสินทร์ เมื่อปี พ.ศ. 2325 ได้โปรดเกล้า ฯ ให้คงที่สมณฐานันดรศักดิ์ดังเดิม และไปครองพระอารามตามเดิมด้วย ทรงเห็นว่าเป็นผู้มีความสัตย์ซื่อมั่นคง ดำรงรักษาพระพุทธศาสนาโดยแท้ มิได้อาลัยแก่ร่างกายและชีวิต ควรแก่นับถือเคารพสักการบูชา
พระองค์ทรงเป็นกำลังสำคัญในการชำระและฟื้นฟูพระพุทธศาสนาในรัชสมัยพระบาทสมเด็จพระพุทธยอดฟ้าจุฬาโลกมหาราชทั้งในด้านความประพฤติปฏิบัติของภิกษุสามเณร การบูรณปฏิสังขรณ์พุทธสถาน การชำระตรวจสอบพระไตรปิฎก ตลอดจนการประพฤติปฏิบัติของพุทธศาสนิกชนโดยทั่วไป
พระประวัติ > ทรงถูกถอดจากตำแหน่งสมเด็จพระสังฆราช

ครั้นถึง พ.ศ. 2324 อันเป็นปีสุดท้ายแห่งรัชกาลสมเด็จพระเจ้ากรุงธนบุรี สมเด็จพระสังฆราช (ศรี) ได้ถูกถอดจากตำแหน่งเนื่องจากได้ถวายวิสัชนาร่วมกับ พระพุฒาจารย์​ วัดบางหว้าน้อย (วัดอมรินทรารามวรวิหาร) และพระพิมลธรรม​ วัดโพธาราม (วัดพระเชตุพนวิมลมังคลารามราชวรมหาวิหาร) เรื่องพระสงฆ์ปุถุชนไม่ควรไหว้คฤหัสถ์ที่เป็นอริยบุคคล เนื่องจากคฤหัสถ์เป็นหินเพศต่ำ พระสงฆ์เป็นอุดมเพศที่สูง เพราะทรงผ้ากาสาวพัสตร์และพระจาตุปาริสุทธิศีลอันประเสริฐ ดังความว่า
“ถึงมาตรว่าคฤหัสถ์เป็นพระโสดาก็ดี แต่เป็นหินเพศต่ำ
อันพระสงฆ์ถึงเป็นปุถุชน ก็ตั้งอยู่ในอุดมเพศอันสูง
เหตุทรงผ้ากาสาวพัสตร์ และพระจตุปาริสุทธิศีลอันประเสริฐ
ซึ่งจะไหว้นบคฤหัสถ์ อันเป็นพระโสดานั้นก็บ่มิควร”
ข้อวิสัชนาดังกล่าวนี้ไม่ต้องพระทัยสมเด็จพระเจ้ากรุงธนบุรี พระองค์จึงให้ถอดเสียจากตำแหน่งพระสังฆราช นำไปเฆี่ยนแล้วให้ไปขนของโสโครกที่วัดหงส์รัตนารามราชวรวิหาร แล้วทรงตั้งพระโพธิวงศ์ เป็นสมเด็จพระสังฆราช และตั้งพระพุทธโฆษาจารย์ เป็นพระวันรัต
พระประวัติ > สมเด็จพระสังฆราชครั้งที่ 2

ครั้นเมื่อพระบาทสมเด็จพระพุทธยอดฟ้าจุฬาโลกมหาราชทรงปราบดาภิเษกและสถาปนากรุงรัตนโกสินทร์ขึ้นเมื่อ พ.ศ. 2325 ได้ทรงพระกรุณาโปรดเกล้าฯ ให้คืนสู่สมณฐานันดรศักดิ์และพระอารามตามเดิม และสมเด็จพระบวรราชเจ้ามหาสุรสิงหนาทตรัสสรรเสริญว่าพระองค์ท่านซื่อสัตย์มั่นคงที่จะรักษาพระศาสนาโดยไม่อาลัยชีวิต ควรเป็นที่นับถือ ต่อไปหากมีข้อสงสัยใดในพระบาลี ก็ให้ถือตามถ้อยคำพระองค์ท่าน แล้วให้รื้อตำหนักทองของสมเด็จพระเจ้ากรุงธนบุรีนั้นไปปลูกเป็นกุฎีถวาย ณ วัดบางว้าใหญ่
พระประวัติ > สิ้นพระชนม์

ถึงเดือน 5 ปีขาล จ.ศ. 1156 (พ.ศ. 2337) สมเด็จพระสังฆราช (ศรี) ประชวรถึงสิ้นพระชนม์ จึงโปรดเกล้าฯ ให้สถาปนาสมเด็จพระวันรัต (ศุข) วัดพระศรีสรรเพชญ์ (ปัจจุบันคือวัดมหาธาตุยุวราชรังสฤษฎิ์ราชวรมหาวิหาร)เป็นสมเด็จพระสังฆราชสกลมหาสังฆปริณายกพระองค์ใหม่
การทำสังคายนาครั้งแรกในสมัยรัตนโกสินทร์

งานสังคายนาพระไตรปิฎกในครั้งนี้ นับเป็นการสังคายนาพระไตรปิฎกครั้งแรกของกรุงรัตนโกสินทร์ และเป็นการสังคายนาพระไตรปิฎกครั้งที่ 2 ของราชอาณาจักรไทย กระทำเมื่อปี พ.ศ. 2331 โดยนำพระไตรปิฎก ที่รวบรวมบรรดาพระไตรปิฎกฉบับที่เป็นอักษรลาว  อักษรรามัญ  ตรวจชำระแล้วแปลงเป็นอักษรขอม จารึกลงลานประดิษฐานไว้ ณ หอพระมณเทียรธรรม และสร้างคัมภีร์พระไตรปิฎกถวายพระสงฆ์ ไว้ศึกษาทุกพระอารามหลวง เมื่อตอนต้นรัชกาล มาตรวจชำระ โดยอาราธนาสมเด็จพระสังฆราช พระราชาคณะให้ดำเนินการ สมเด็จพระสังฆราชได้เลือกพระราชาคณะฐานานุกรม เปรียญอันดับที่เล่าเรียนพระไตรปิฎกได้พระสงฆ์ 218 รูป กับราชบัณฑิตยาจารย์ 32 คน ทำการสังคายนาที่วัดนิพพานาราม แบ่งพระสงฆ์ออกเป็น 4 กอง ดังนี้
สมเด็จพระสังฆราช เป็นแม่กองชำระพระสุตตันปิฎก
พระวันรัต เป็นแม่กองชำระพระวินัยปิฎก
พระพิมลธรรม เป็นแม่กองชำระพระสัททาวิเศส
พระธรรมไตรโลก (ชื่น)เป็นแม่กองชำระพระปรมัตถปิฎก
การชำระพระไตรปิฎกครั้งนี้ใช้เวลา 5 เดือน ได้จารึกพระไตรปิฎกลงลานใหญ่ แล้วปิดทองทึบ ทั้งปกหน้าปกหลัง และกรอบ เรียกว่า ฉบับทอง  ทำการสมโภช แล้วอัญเชิญเข้าประดิษฐานในตู้ประดับมุก ตั้งไว้ในหอพระมณเทียรธรรม กลางสระในวัดพระศรีรัตนศาสดาราม
ยืนยง โอภากุล

| ยืนยง โอภากุล จ> ภ. |
| --- | --- |
ยืนยงใน พ.ศ. 2557
เกิด: ยืนยง โอภากุล 9 พฤศจิกายน พ.ศ. 2497 (70 ปี) อำเภอเดิมบางนางบวช จังหวัดสุพรรณบุรี ประเทศไทย
ชื่ออื่น: แอ๊ด คาราบาว
อาชีพ:  นักร้อง  นักแต่งเพลง  นักแสดง  นักเขียน  พรีเซ็นเตอร์  นักลงทุน  ผู้ประกอบการ 
ปีปฏิบัติงาน: พ.ศ. 2524–ปัจจุบัน
คู่สมรส: ลินจง โอภากุล (สมรส 2528)
บุตร: 3 คน
อาชีพทางดนตรี
แนวเพลง:  เพื่อชีวิต  โฟล์ก  ลูกทุ่ง  ร็อก  แร็ป  อาร์แอนด์บี 
เครื่องดนตรี:  เสียงร้อง  กีตาร์  เมาท์ออร์แกน 
ค่ายเพลง: วอร์นเนอร์ มิวสิค ไทยแลนด์
สมาชิกของ: คาราบาว

เว็บไซต์: เว็บไซต์ทางการ
 นักดนตรี
ยืนยง โอภากุล หรือ แอ๊ด คาราบาว เป็นศิลปินเพลงเพื่อชีวิตชาวไทย นักร้องนำและหัวหน้าวงคาราบาว อีกทั้งยังดำรงตำแหน่งกรรมการและรองกรรมการผู้จัดการอาวุโส บริษัท คาราบาวกรุ๊ป จำกัด (มหาชน) เขาได้รับการยกย่องเป็นศิลปินแห่งชาติ สาขาศิลปะการแสดง (นักร้อง-นักประพันธ์เพลงไทยสากล) ประจำปี พ.ศ. 2556
ประวัติ > ชีวิตช่วงแรก

แอ๊ด คาราบาว  เกิดวันที่ 9 พฤศจิกายน พ.ศ. 2497 ที่อำเภอเดิมบางนางบวช จังหวัดสุพรรณบุรี เป็นบุตรชายฝาแฝดคนสุดท้องของ นายมนัส โอภากุล (แซ่โอ๊ว) และ นางจงจินต์ แซ่อึ๊ง (ปัจจุบันบิดาและมารดาเสียชีวิตแล้ว) มีจิตใจรักเสียงเพลงและดนตรีมาตั้งแต่เด็ก ๆ จากการที่เป็นชาวสุพรรณบุรีโดยกำเนิด จึงได้ซึมซ่าบการละเล่นพื้นบ้านของภาคกลาง เช่น ลำตัด, เพลงฉ่อย, เพลงอีแซว รวมถึงรำวง และเพลงลูกทุ่ง จากการที่พ่อ คือ นายมนัส เป็นหัวหน้าวงดนตรีประจำจังหวัดสุพรรณบุรี ชื่อวงดนตรี "ชสพ." เมื่อปี พ.ศ. 2480 ต่อมาเมื่อเข้าสู่วัยรุ่นได้รับอิทธิพลจากดนตรีแนวตะวันตกจึงหันมาเล่นเครื่องดนตรีตะวันตกต่าง ๆ เช่น กีตาร์ ซึ่งเหล่านี้ได้เป็นอิทธิพลในการเป็นนักดนตรีในเวลาต่อมา
แอ๊ดเริ่มเข้ารับการศึกษาชั้นประถมที่โรงเรียนวัดสุวรรณภูมิ และสำเร็จการศึกษาชั้นมัธยมจากโรงเรียนกรรณสูตศึกษาลัย  และเดินทางเข้าสู่กรุงเทพมหานครเพื่อศึกษาต่อเหมือนเด็กต่างจังหวัดทั่วไป โดยขอติดมากับรถขนส่งไปรษณีย์ เข้าเรียนต่อใน สถาบันเทคโนโลยีราชมงคล วิทยาเขตอุเทนถวาย (โรงเรียนช่างก่อสร้างอุเทนถวาย) และต่อในระดับปริญญาตรี สาขาสถาปัตยกรรมศาสตร์ ที่สถาบันเทคโนโลยีมาปัว ประเทศฟิลิปปินส์ เป็นเวลา 1 ปี (ในปี พ.ศ. 2556 ได้รับปริญญาดุษฎีบัณฑิตกิตติมศักดิ์ สาขาดนตรีไทยสมัยนิยม จากมหาวิทยาลัยรามคำแหง)
ที่ประเทศฟิลิปปินส์ แอ๊ดได้พบกับเพื่อนคนไทยที่ไปเรียนหนังสือที่นั้น คือไข่ - สานิตย์ ลิ่มศิลา และเขียว - กีรติ พรหมสาขา ณ สกลนคร ซึ่งยืนยงได้มีโอกาสฟังเพลงของ เลด เซพเพลิน, จอห์น เดนเวอร์, ดิ อีเกิ้ลส์ และปีเตอร์ แฟลมตัน จากแผ่นเสียงที่ไข่ - สานิตย์ ลิ่มศิลา สะสมไว้เป็นจำนวนมาก ซึ่งต่อมา ทั้ง 3 จึงร่วมกันตั้งวงดนตรีขึ้นมา โดยใช้ชื่อว่า คาราบาว เพื่อใช้ในการแสดงบนเวทีในงานของสถาบัน โดยเล่นดนตรีแนวโฟล์ค พายุภา อาหล่ามกุล
เมื่อแอ๊ด คาราบาว สำเร็จการศึกษาและกลับมาเมืองไทย ได้ทำงานประจำเป็นสถาปนิกในสำนักงานเอกชนแห่งหนึ่ง และมีงานส่วนตัวคือรับออกแบบบ้านและโรงงาน ต่อมาเมื่อไข่และเขียวกลับมาจากประเทศฟิลิปปินส์ ทั้ง 3 ได้เล่นดนตรีร่วมกันอีกครั้งโดยเล่นในห้องอาหารที่โรงแรมวินเซอร์ ซอยสุขุมวิท 20 และต่อมาย้ายไปเล่นที่โรงแรมแมนดาลิน สามย่าน โดยขึ้นเล่นในวันศุกร์และเสาร์ แต่ทางวงถูกไล่ออกเพราะขาดงานหลายวันโดยไม่บอกกล่าว
เมื่อวงถูกไล่ออก ไข่จึงได้ขอลาออกจากวงและแยกตัวออกไปทำงานรับเหมาก่อสร้างอยู่ทางภาคใต้ แอ๊ดและเขียวยังคงเล่นดนตรีต่อไป โดยเล่นร่วมกับโฮป แฟมิลี่ ต่อมาปี พ.ศ. 2523 แอ๊ด คาราบาว ได้ทำงานเป็นสถาปนิก ประจำสำนักงานบริหารโครงการ ของการเคหะแห่งชาติ  ส่วนเขียวทำงานเป็นวิศวกร ประเมินราคาเครื่องจักรโรงงานอยู่กับบริษัทของประเทศฟิลิปปินส์ที่มาเปิดสาขาในประเทศไทย และทั้งคู่จะเล่นดนตรีในตอนกลางคืน โดยเล่นประจำที่ดิกเก็นผับ ในโรงแรมแอมบาสเดอร์ สุขุมวิท
ประวัติ > มีชื่อเสียง

จุดเปลี่ยนของชีวิต แอ๊ด คาราบาว อยู่ที่การรับหน้าที่เป็นโปรดิวเซอร์อัลบั้มชุดแรกให้กับวงแฮมเมอร์ ในปี พ.ศ. 2522 ในชุด บินหลา โดยแอ๊ด คาราบาว ยังเป็นผู้ออกแบบปกอัลบั้มด้วย โดยอัลบั้มชุดนี้ทำให้แฮมเมอร์เป็นที่รู้จักในวงการเพลง และปี พ.ศ. 2523 แอ๊ดยังได้แต่งเพลง ถึกควายทุย ให้แฮมเมอร์บันทึกเสียงในอัลบั้ม  ปักษ์ใต้บ้านเรา ซึ่งอัลบั้มชุดดังกล่าวทำให้แฮมเมอร์โด่งดังอย่างมาก และได้ร่วมแต่งเพลงประกอบภาพยนตร์ของพนม นพพร ในเรื่องหมามุ่ย ในปี พ.ศ. 2524
หลังจากนั้นตัวของ แอ๊ด คาราบาว ก็มีความคิดที่ว่าหากจะออกอัลบั้มเป็นของตัวเอง คงจะประสบความสำเร็จเช่นเดียวกัน จึงร่วมกับเขียว ออกอัลบั้มชุดแรกของวง คาราบาว ในชื่อชุด  ขี้เมา ในปี พ.ศ. 2524 สังกัดพีค็อก สเตอริโอ ซึ่งไม่ประสบความสำเร็จมากนัก ปีถัดมา คาราบาว ได้สมาชิกใหม่เพิ่มอีก 1 คน คือเล็ก - ปรีชา ชนะภัย มือกีตาร์จากวง เพรสซิเดนท์ (เล็กเป็นเพื่อนเก่าของแอ๊ดตั้งแต่สมัยเรียนอยู่ช่างก่อสร้างอุเทนถวายด้วยกัน) มาร่วมงานในชุดที่ 2 คือชุด แป๊ะขายขวด ชุดที่ 3 ชุด "วณิพก" ในระหว่างนั้นวงคาราบาวในยุคแรกก็ได้ออกทัวร์เล่นคอนเสิร์ตตามโรงภาพยนตร์ต่าง ๆ ทั่วประเทศ แต่ไม่ได้รับความสนใจเท่าไร บางครั้งมีคนดูไม่ถึง 10 คนก็มี
คาราบาว มาประสบความสำเร็จถึงขีดสุดในอัลบั้มชุดที่ 5 ของวง คือชุด เมด อิน ไทยแลนด์ ที่วางจำหน่ายในปลายปี พ.ศ. 2527 ซึ่งมียอดจำหน่ายสูงถึง 1,000,000 ตลับ/ก๊อปปี้ ซึ่งเป็นสถิติที่สูงที่สุดในประเทศไทย และนับตั้งแต่นั้น ชื่อของ ยืนยง โอภากุล หรือ แอ๊ด คาราบาว ก็เป็นที่รู้จักกันดีของคนไทย และออกผลงานเพลงร่วมกับวงคาราบาวมาอย่างต่อเนื่อง รวมถึงได้แสดงคอนเสิร์ตที่สหรัฐอเมริกาอีกด้วย
โดย ยืนยง โอภากุล หรือ แอ๊ด คาราบาว ทำหน้าที่เป็นหัวหน้าวงและเป็นผู้เขียนเนื้อร้องและทำนองเป็นส่วนใหญ่  ซึ่งมีออกมามากมายทั้งอัลบั้มในนามของวงคาราบาวและอัลบั้มเดี่ยวของตนเอง จนถึงวันนี้ไม่ต่ำกว่า 900 เพลง
ประวัติ > บทบาททางสังคม

แอ๊ด คาราบาว ไม่จำกัดตัวเองแต่ในบทบาทของศิลปินเพลงเท่านั้น แต่ยังเป็นพิธีกรรายการโทรทัศน์และมีผลงานเขียนหนังสือและแสดงละคร ภาพยนตร์ต่าง ๆ ด้วย อาทิ เช่น เรื่องพรางชมพู กะเทยประจัญบาน (พ.ศ. 2545) ละครเรื่อง เขี้ยวเสือไฟ ทางช่อง 9 (พ.ศ. 2544) ลูกผู้ชายหัวใจเพชร ทางช่อง 7 (พ.ศ. 2546) เป็นต้น รวมถึงการทำงานภาคสังคมและมูลนิธิต่าง ๆ และยังได้แต่งเพลงประกอบโฆษณาหรือโครงการต่าง ๆ ของหน่วยงานภาครัฐในแต่ละโอกาสด้วย
อย่างไรก็ตาม แอ๊ด คาราบาว ถือได้ว่าเป็นนักร้อง นักแต่งเพลงที่มีความสามารถแต่งเพลงสอดคล้องกับเหตุการณ์สำคัญต่าง ๆ ของบ้านเมืองมาอย่างต่อเนื่องและสม่ำเสมอ เช่น มะโหนก (ถึกควายทุย ภาค ๖) จากกบฏทหารนอกราชการ ในวันที่ 9 กันยายน พ.ศ. 2528, ราชดำเนิน, ใครฆ่าประชาชน, ล้างบาง, กระบี่มื้อเดียว, ทะเลใจ จากเหตุการณ์พฤษภาทมิฬ พ.ศ. 2535, ขวานไทยใจหนึ่งเดียว จากสถานการณ์ความไม่สงบในพื้นที่ 3 จังหวัดชายแดนภาคใต้ ในปี พ.ศ. 2547, ซับน้ำตาอันดามัน จากเหตุการณ์แผ่นดินไหวและสึนามิถล่มในมหาสมุทรอินเดีย พ.ศ. 2547, เว้นวรรค จากเหตุการณ์การขับไล่ พ.ต.ท.ทักษิณ ชินวัตร พ.ศ. 2549, ทหารพระราชา จากเหตุการณ์รัฐประหารในประเทศไทย พ.ศ. 2549, ทรงพระเจริญ เนื่องในโอกาสพระราชพิธีมหามงคลเฉลิมพระชนมพรรษา 80 พรรษา ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 5 ธันวาคม พ.ศ. 2550, ลดธงครึ่งเสา จากเหตุการณ์สลายการชุมนุมหน้าอาคารรัฐสภา ในวันที่ 7 ตุลาคม พ.ศ. 2551, ผู้ปิดทองหลังพระ เนื่องในโอกาสพระราชพิธีมหามงคลเฉลิมพระชนมพรรษา 7 รอบ ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 5 ธันวาคม พ.ศ. 2554, น้ำใจไทย จากเหตุการณ์มหาอุทกภัยในภาคกลางของไทย พ.ศ. 2554, นาวารัฐบุรุษ จากเหตุการณ์รัฐประหารในประเทศไทย ในวันที่ 22 พฤษภาคม พ.ศ. 2557, เทพเจ้าด่านขุนทด จากการมรณภาพของหลวงพ่อคูณ ปริสุทโธ ในปี พ.ศ. 2558 เป็นต้น
ในปี พ.ศ. 2556 แอ๊ด คาราบาว ได้รับยกย่องให้เป็น ศิลปินแห่งชาติ สาขาศิลปะการแสดง (นักร้อง-นักประพันธ์เพลงไทยสากล) ประจำปี พ.ศ. 2556
ธุรกิจ

ยืนยง โอภากุล ร่วมทุนกับ นายเสถียร เศรษฐสิทธิ์ และนางสาวณัฐชไม ถนอมบูรณ์เจริญ จัดตั้งบริษัท คาราบาวกรุ๊ป จำกัด เมื่อปี พ.ศ. 2544 เพื่อดำเนินธุรกิจผลิต ทำการตลาดและจำหน่ายเครื่องดื่มบำรุงกำลัง จากนั้นนำบริษัทฯ เข้าจดทะเบียนในตลาดหลักทรัพย์เมื่อวันที่ 21 พฤศจิกายน 2557 จากข้อมูล ณ วันที่ 7 เมษายน 2560 ถือหุ้นในบริษัทมากเป็นลำดับที่ 3 ด้วยจำนวน 70,480,000 หุ้น หรือคิดเป็นร้อยละ 7.05 นิตยสาร ฟอบส์ ฉบับภาษาไทย ระบุว่า "เป็นนักดนตรีที่ร่ำรวยสุดในประเทศไทย" (The Richest Musician)